Diari Oficial de la Generalitat Valenciana


Sumari del DOGV 4952, del 23-02-2005 (2005/1686)

ORDRE de 30 de desembre de 2004, de la Conselleria d'Economia, Hisenda i Ocupació, per la qual es regulen les accions d'orientació professional per a l'ocupació i assistència a l'autoocupació (accions OPEA) per a l'exercici 2005.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4952

Data del DOGV
:   23-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/1686


Data del document
:   30-12-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * Servici Valencià d'Ocupació i Formació
    * creació d'ocupació
    * suport econòmic
    * societat sense fins de lucre
    * orientació professional
    * ajuda a l'ocupació
    * ajuda pública

ORDRE de 30 de desembre de 2004, de la Conselleria d'Economia, Hisenda i Ocupació, per la qual es regulen les accions d'orientació professional per a l'ocupació i assistència a l'autoocupació (accions OPEA) per a l'exercici 2005. [2005/X1686]
  
La millora de la posició dels demandants d'ocupació en el mercat de treball requereix el disseny d'itineraris professionals ajustats a les particularitats específiques dels distints tipus de demandants.
  
L'atenció individualitzada es consolida com la més adequada per a desenvolupar l'orientació professional, sent els servicis públics d'ocupació els que han d'ajudar el ciutadà a aconseguir els seus objectius professionals tot oferint-los informació actualitzada, col·laborant en la planificació de la inserció, entrenant-lo en habilitats de recerca d'ocupació i motivant-lo a continuar en una tasca que, sovint, no té resultats immediats.
  
Des d'aquesta perspectiva, l'orientació professional ha de flexibilitzar-ne el desenvolupament adaptant-se a l'usuari per facilitar-li les ferramentes que facen possible la recerca autònoma d'ocupació o la col·locació per compte propi.
  
Correspon al Servici Valencià d'Ocupació i Formació (SERVEF), creat per la Llei 3/2000, de 17 d'abril, l'impuls i l'execució de la política de la Generalitat Valenciana en matèria d'orientació laboral.
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que disposa el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte de les subvencions
  
La present Ordre té com a objecte millorar les possibilitats d'ocupació de les persones demandants d'ocupació inscrites en els centres SERVEF d'Ocupació, mitjançant la concessió de subvencions a entitats col·laboradores que realitzen accions d'orientació professional per a l'ocupació i l'assistència per a l'autoocupació articulades en itineraris d'inserció ocupacional durant l'any 2005.
  
Article 2. Beneficiaris de les subvencions
  
Podran ser beneficiaris de les subvencions previstes en aquesta ordre les entitats col·laboradores que, tenint personalitat jurídica pròpia i no tenint fins lucratius, realitzen les accions d'orientació professional, d'acord amb el que preveu aquesta norma.
  
Article 3. Tipus d'accions
  
Les accions per a realitzar a què es refereix l'article 1 són:
  
a) Tutoria Individual (TI).
  
b) Autoocupació.
  
Article 4. Objectius màxims d'actuació i especificacions tècniques
  
1. Els objectius màxims d'actuació que podran executar les entitats col·laboradores que es convoquen per a les distintes accions, són els que es determinen en l'annex I de la present Ordre.
  
Aquestos objectius s'ajustaran a la distribució territorial de fons per a les subvencions corresponents a programes de foment d'ocupació que s'efectue mitjançant una ordre del Ministeri de Treball i Afers Socials.
  
En els servicis territorials d'Orientació i Inserció Laboral s'hi podrà consultar la territorialització dels objectius màxims d'actuació durant el termini de presentació de sol·licituds.
  
2. El desenvolupament de les accions s'efectuarà d'acord amb les especificacions tècniques que figuren en l'annex II de la present Ordre. Podrà consultar-se una descripció detallada de les esmentades especificacions en els servicis territorials d'Inserció i Orientació Laboral.
  
Article 5. Quantia de les subvencions
  
1. El SERVEF subvencionarà les retribucions salarials totals, a excepció de les indemnitzacions per acabament de contracte, i la cotització a la Seguretat Social per tots els conceptes, del personal necessari per a l'execució de les accions, sempre que siga contractat per compte d'altri, en funció de les normes legals i reglamentàries del conveni col·lectiu aplicable, o d'acord amb la normativa d'aplicació en les administracions públiques per a funcionaris, en les quanties que es publicaran en el Diari Oficial de la Generalitat Valenciana mitjançant una ordre del conseller d'Economia, Hisenda i Ocupació.
  
Les quanties que es publiquen tindran la consideració de màximes i distingiran entre les categories de personal tècnic i personal de suport.
  
2. La relació entre el personal tècnic i el personal de suport serà de tres a un. El nombre de tècnics previst per a la realització de les accions es determinarà a partir del mòdul de 1.500 hores a l'any per tècnic.
  
3. Les retribucions es refereixen a la prestació de servicis a jornada completa i s'ajustaran proporcionalment a la jornada que es desenvolupe en el cas que la prestació de servicis siga a temps parcial.
  
4. El SERVEF subvencionarà un 25% més de la quantia que resulte de la subvenció per retribucions arreplegada en l'apartat 1 en concepte de:
  
a) Despeses generals, materials i tècniques que es generen en l'execució de les accions.
  
b) Despeses que s'originen per dietes i desplaçaments necessaris per al desenvolupament de les accions, fins al màxim establit per a ambdós conceptes en l'administració General de l'Estat o en les normes legals i reglamentàries, en els corresponents convenis col·lectius d'aplicació o en un contracte de treball, en el cas que aquestos establisquen quanties inferiors.
  
5. L'import de les subvencions en cap cas podrà ser d'una quantia que, aïlladament o en concurrència amb subvencions o ajudes d'unes altres administracions o ens públics o privats, nacionals o internacionals, supere el cost de l'activitat que ha de desenvolupar el beneficiari. En aquestos supòsits, quan la subvenció principal siga de la Generalitat Valenciana, es reintegrarà l'excés obtingut sobre el cost de l'activitat exercida.
  
Article 6. Presentació de sol·licituds i documentació annexa
  
1. Les sol·licituds per a l'obtenció de les subvencions regulades en la present Ordre hauran d'adreçar-se a la Direcció General d'Ocupació i Inserció Laboral del SERVEF, i es presentaran en imprés normalitzat, en dos exemplars, a les corresponents direccions territorials d'Ocupació i Treball, o en qualsevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan la sol·licitud no reunisca els requisits establits en la present Ordre, o no s'hi adjunte la documentació que d'acord amb ella resulte exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, es requerirà l'entitat sol·licitant que, en el termini de deu dies, esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de l'esmentada Llei.
  
2. En el cas que els documents exigits que han d'acompanyar la sol·licitud de concessió d'ajudes estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
3. El termini per a la presentació de sol·licituds serà d'un mes a comptar des de l'endemà de la publicació de la present Ordre.
  
Article 7. Documentació que cal presentar
  
Les sol·licituds presentades d'acord amb el que estableix l'article 6 de la present Ordre hauran d'anar acompanyades de la documentació següent:
  
a) Còpia compulsada de l'escriptura de constitució i dels corresponents estatuts i, si és el cas, de modificació de l'entitat, inscrits en el registre corresponent, en els quals resulte acreditada l'absència d'ànim de lucre, excepte si es tracta d'una administració pública.
  
b) Còpia compulsada de la targeta d'identificació fiscal, excepte si es tracta d'una a
  
c) Còpia compulsada de l'escriptura on consten els poders de la persona que realitza la sol·licitud, o document equivalent en el cas que es tracte d'una administració pública.
  
d) Declaració responsable d'unes altres ajudes públiques sol·licitades o concedides per a la mateixa finalitat, si n'hi haguera.
  
e) Projecte memòria de les accions que cal realitzar, en el qual s'indique:
  
- Àmbit territorial i/o funcional d'actuació, així com col·lectius específics d'actuació.
  
- Període previst durant el qual es realitzaran les accions.
  
- Nombre previst de persones que cal atendre.
  
- Recursos tècnics, humans i materials requerits per les especificacions tècniques que s'especifiquen en l'annex II de la present Ordre, delimitant dins d'aquestos aquells de què disposa l'entitat en el moment de la sol·licitud i aquells que incorporaran abans de l'inici de les accions.
  
- Descripció dels procediments de gestió i seguiment de les accions.
  
- Experiència en el desenvolupament de les accions sol·licitades.
  
- Pressupost, amb especificació del cost del personal tècnic i de suport i de les despeses generals materials i tècniques.
  
- Sistemes d'avaluació dels servicis que cal realitzar als demandants d'ocupació.
  
f) Certificat acreditatiu d'estar al corrent de les seues obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa del qual haurà d'estendre's a la data d'acabament del termini de presentació de sol·licituds.
  
g) Dades de domiciliació bancària d'acord amb el model facilitat a aquest efecte (fitxa de manteniment de tercers), excepte si s'han presentat amb anterioritat davant de la Conselleria d'Economia, Hisenda i Ocupació i no han experimentat variació; en aquest cas s'indicarà el compte en què es desitja rebre la subvenció.
  
h) Butlletins de cotització a la Seguretat Social, models TC1 i TC2, corresponents al mes anterior al de la sol·licitud de la subvenció, i certificació acreditatiu, si és el cas, de la condició de minusvàlid dels treballadors indicats en els models.
  
i) Els servicis territorials d'Inserció i Orientació Laboral podran demanar de l'entitat sol·licitant l'aportació addicional d'altres documents o dades aclaridores que consideren necessaris per a resoldre sobre la seua sol·licitud.
  
Article 8. Valoració de les sol·licituds
  
Les sol·licituds admeses seran valorades d'acord amb els següents criteris i amb la puntuació que s'indica sobre un màxim de 80 punts:
  
a) Coordinació i integració de les accions d'orientació professional per a l'ocupació i l'autoocupació amb altres de qualificació professional, formació ocupacional, escoles taller, i cases d'Oficis, tallers d'Ocupació, foment de la contractació o d'iniciatives d'activitat i d'altres que faciliten al demandant d'ocupació seguir un itinerari personal d'inserció laboral. Fins a 20
  
b) Cobertura territorial de les necessitats, especialment en aquelles localitats on els mitjans propis del SERVEF resulten insuficients per a atendre les necessitats d'actuació. Fins a 20
  
c) Experiència de la institució o l'entitat en el desenvolupament de les accions sol·licitades, amb valoració positiva de la bona execució i negativa de la deficient. Des de +10 fins a - 20
  
d) Recursos tècnics, humans i materials que superen els mínims exigits en les especificacions tècniques en el moment de la sol·licitud:
  
Puntuació parcial:
  
\* Recursos humans (formació i experiència) Fins a 3
  
\* Recursos tècnics (mètodes i instruments) Fins a 3
  
\* Locals Fins a 2
  
\* Recursos materials Fins a 2
  
Puntuació total: Fins a 10
  
e) Procediment de gestió i seguiment de les accions que asseguren un flux adequat de participants, que garantisquen la puntualitat i l'exactitud de la informació i que no impliquen un augment de càrregues de treball per als centres SERVEF d'Ocupació. Fins a 10
  
f) Reducció en el cost per persona atesa, per eficiència, o concurrència d'unes altres subvencions. Fins a 5
  
g) Sistemes d'avaluació dels servicis als demandants d'ocupació que posen de manifest la qualitat d'aquells. Fins a 5
  
En cas d'empat en la puntuació, es donarà prioritat a les entitats que obtinguen major puntuació en el primer criteri; si es produïra un nou empat, se seguirà el mateix procediment amb els altres criteris en ordre descendent fins a l'últim; si persistira l'empat, caldrà ajustar-se a la data de registre d'entrada de la sol·licitud, i hi prevaldrà la de data anterior.
  
Article 9. Acabament del procediment i recursos
  
1. La competència per a conéixer i resoldre sobre les sol·licituds formulades correspon al director general del SERVEF, o l'òrgan en què delegue.
  
2. El termini màxim per a resoldre i notificar la resolució procedent serà de dos mesos a comptar de l'endemà de la publicació de l'ordre per la qual es dóna publicitat a les línies de crèdit i a l'import global màxim destinat a la concessió de les ajudes, així com a les quanties que es fa menció en l'article 4.1 de la present Ordre.
  
3. Una vegada transcorregut el termini anterior sense que s'haja dictat i notificat la resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. Les resolucions que es dicten a l'empara de la present Ordre es notificaran als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener.
  
5. La resolució de concessió d'ajudes contindrà, com a mínim, els punts següents:
  
a) Identificació de l'entitat col·laboradora.
  
b) Àmbit territorial de desenvolupament de les accions.
  
c) Període previst de realització de les accions.
  
d) Tipus d'accions que cal desenvolupar.
  
e) Nombre previst de beneficiaris que cal atendre.
  
f) Nombre previst de tècnics que cal contractar i el cost total.
  
g) Nombre previst de personal de suport que cal contractar i el cost.
  
h) Quantia màxima de despeses generals, materials i tècniques.
  
i) Qualsevol altra especificació que es considere oportuna.
  
6. La distribució d'usuaris per accions i mòduls és una previsió, a efectes del càlcul de la subvenció, i es podrà, si és necessari, atendre més usuaris sense que es puga superar la quantia màxima de la subvenció atorgada. Aquest increment només podrà produir-se quan hi haja usuaris que requerisquen el servici i sempre d'acord amb el servici territorial d'Inserció i Orientació Laboral corresponent, que determinarà en quin àmbit territorial és convenient actuar i quina acció seria l'adequada per a realitzar.
  
7. Les resolucions que es dicten a l'empara de la present Ordre esgotaran la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre que consideren procedent.
  
8. Davant de la desestimació per silenci administratiu, contra l'acte presumpte s'hi podrà interposar idèntic recurs en el termini de sis mesos, a comptar de que haguera finalitzat el termini que, per a dictar i notificar la resolució expressa, es menciona en l'apartat 3 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que estableixen els articles 116 i 117, abans mencionats.
  
Article 10. Resolució d'incidències
  
1. La Direcció General del SERVEF serà l'òrgan competent per a resoldre les incidències produïdes després de la concessió de les ajudes, com ara: pròrroga de terminis, modificacions justificades o qualsevol variació de les condicions particulars de la concessió.
  
2. L'entitat beneficiària haurà de comunicar, de forma immediata, altres ajudes públiques o privades que haguera obtingut o sol·licitat després de la data de presentació de la sol·licitud.
  
Article 11. Selecció i contractació del personal per a la realització d'accions
  
1. Una vegada dictada la resolució estimatòria, els servicis territorials d'Inserció i Orientació Laboral realitzaran, en col·laboració amb l'entitat col·laboradora, la selecció de tècnics per al desenvolupament de les accions d'acord amb les especificacions tècniques a què es refereix l'article 4.2 de la present Ordre. Amb aquesta finalitat es constituirà una Comissió Mixta de Selecció, composta per cinc membres, tres que pertanyen al servici territorial d'Inserció i Orientació Laboral, nomenats per una resolució del director territorial d'Ocupació, i dos per part de l'entitat col·laboradora, i presidida per un dels membres que pertanyen al servici territorial d'Inserció i Orientació Laboral.
  
2. Mitjançant una resolució dels directors territorials d'Ocupació es constituiran les comissions mixtes de Selecció.
  
3. Les entitats col·laboradores podran proposar candidats per a la selecció en la Comissió Mixta de Selecció.
  
4. Els servicis territorials d'Inserció i Orientació Laboral realitzaran, quan siga necessari, la formació inicial dels tècnics seleccionats. Igualment, organitzarà, amb mitjans propis o aliens, el perfeccionament i l'actualització formativa dels tècnics que imparteixen les accions.
  
Article 12. Pagament de la subvenció i període d'execució d'accions
  
1. Els beneficiaris de les subvencions hauran d'acreditar abans del cobrament, i en la forma legalment establida, que es troben al corrent en el compliment de les seues obligacions tributàries i davant de la Seguretat Social.
  
2. El SERVEF pagarà el total de l'import de la subvenció concedida i justificada a l'acabament de les accions. No obstant això, d'acord amb la sol·licitud que present l'entitat col·laboradora, podrà pagar com a bestreta de pagament de la subvenció concedida fins al 100% d'aquesta, sempre que s'aporte prèviament:
  
a) Certificat de l'inici de les accions per part de l'entitat col·laboradora, d'acord amb el model normalitzat.
  
b) Presentació, per part de l'entitat beneficiària, d'aval bancari o de depòsit en efectiu per la quantia anticipada, constituït d'acord amb la normativa vigent.
  
Estan exemptes de presentar la documentació esmentada en la lletra b) d'aquest article les entitats que justifiquen que legalment no estan obligades a la presentació de garanties.
  
La sol·licitud de bestreta, junt amb la documentació indicada, haurà de presentar-se en els servicis territorials d'Inserció i Orientació Laboral abans de l'1 de desembre de 2005.
  
3. Amb caràcter general, les accions hauran d'executar-se dins de l'any 2005. Per a això, les accions hauran d'iniciar-se en el termini màxim de dos mesos a comptar des de l'endemà de la notificació de la resolució de concessió.
  
Quan alguna de les accions no poguera executar-se dins de l'any 2005, el període d'execució quedarà prorrogat fins al 31 de març de 2006 sempre que el projecte conjunt d'actuacions s'haja iniciat dins de termini i es presente abans de l'1 de desembre de 2005 una sol·licitud de bestreta per la quantia total de la subvenció en els servicis territorials d'Inserció i Orientació Laboral, junt amb la documentació indicada en les lletres a) i b) de l'apartat 2 d'aquest article.
  
Article 13. Liquidació final
  
1. Una vegada finalitzada l'execució de les accions, l'entitat col·laboradora comunicarà aquest fet als corresponents servicis territorials d'Inserció i Orientació Laboral en els tres dies següents i presentarà en el termini d'un mes des de l'acabament, la liquidació final de les despeses realitzades en la manera que dispose la Direcció General d'Ocupació i Inserció Laboral, que contindrà, almenys, el següent:
  
a) Accions realitzades amb especificació dels demandants d'ocupació atesos en cadascuna d'elles.
  
b) Les despeses realitzades desagregades per conceptes i per accions.
  
c) Reintegrament, si és el cas, dels fons no utilitzats.
  
d) Memòria justificativa de l'execució del projecte.
  
2. L'entitat col·laboradora haurà d'aportar els justificants de despeses originals per a l'afectació.
  
3. Podran ser objecte de justificació i del corresponent pagament aquelles actuacions realitzades per les entitats col·laboradores que, ajustant-se a allò que s'ha descrit en l'article 3, hagen sigut iniciades i finalitzades pels demandants d'ocupació. Així mateix, podran ser objecte de justificació i de pagament aquelles accions que havent sigut iniciades pels demandants d'ocupació, no les hagen arribat a finalitzar per causa no imputable a l'entitat col·laboradora, bé per abandó del demandant d'ocupació, bé per unes altres causes prou acreditades davant el Servici territorial d'Inserció i Orientació Laboral corresponent.
  
4. A efectes de determinar el compliment de la realització d'accions objecte de subvenció, es consideren demandants d'ocupació atesos aquells que inicien les corresponents accions, encara que no les finalitzen per causes no imputables a l'entitat col·laboradora. Amb aquesta finalitat, l'entitat col·laboradora acreditarà documentalment les esmentades circumstàncies.
  
5. Es consideraran hores totals assignades per a l'atorgament de la subvenció, les corresponents a l'hora d'atenció als demandants més un 25% de preparació tècnica de les accions, excepte en l'entrevista en profunditat, que no té temps de preparació tècnica.
  
6. En el cas de no finalitzar l'acció per causes no imputables a l'entitat i que aquesta justifique, es pagarà el temps d'atenció corresponent a les sessions d'una acció efectivament realitzades més el de la primera sessió següent no realitzada per incompareixença dels demandants prèviament citats.
  
Article 14. Despeses imputables
  
1. Es consideren despeses imputables a les accions efectivament realitzades, les següents:
  
a) Despeses de personal.
  
b) Despeses generals, materials i tècniques necessàries per al desenvolupament d'aquestes accions amb la distribució següent:
  
- Despeses d'execució de material tècnic:
  
- guies tècniques (incloses transparències)
  
- documentació per als participants
  
- material psicotècnic.
  
- Despeses d'execució en material d'oficina: impresos i material consumible d'oficina.
  
- Despeses generals necessàries per a l'execució de les accions en la part corresponent a l'execució:
  
- Arrendaments (exclòs el lísing): Edificis, mobiliari, efectes i equips d'arrendament;
  
- Manteniment (si no està inclòs en l'arrendament);
  
- Subministraments d'energia elèctrica, aigua, combustible per a calefacció (si no està inclòs en l'arrendament);
  
- Comunicacions (telèfons, correu?);
  
- Neteja;
  
- Seguretat, vigilància;
  
- Assegurances de responsabilitat civil;
  
- Publicitat exigida per aquesta ordre en l'article 15 g).
  
A les entrevistes en profunditat només els seran imputables les despeses de personal d'acord amb el que estableixen els articles 5.1 i 2 de la present Ordre.
  
2. A fi que les factures de despeses no puguen ser imputades pel mateix concepte a d'altres subvencions, l'entitat col·laboradora haurà d'aportar-ne obligatòriament els originals junt amb una còpia. Els servicis territorials d'Inserció i Orientació Laboral segellaran els originals de les factures perquè queden afectades la subvenció que amb elles es justifica, i retindran per a l'expedient la còpia degudament compulsada.
  
Article 15. Obligacions de les entitats col·laboradoress
  
Les entitats col·laboradores hauran de complir igualment les obligacions següents:
  
a) Presentar davant dels servicis territorials d'Inserció i Orientació Laboral la planificació d'actuacions que cal desenvolupar amb una antelació mínima de quinze dies respecte de l'inici.
  
b) Actualitzar els historials dels demandants d'ocupació atesos tot incorporant els resultats dels servicis prestats, per a la qual cosa utilitzaran el personal de suport la contractació del qual se subvenciona.
  
c) Comunicar als servicis territorials d'Inserció i Orientació Laboral els demandants atesos en les distintes accions tot utilitzant les fitxes de control d'accions el format i les característiques de les quals els proporcionaran aquells.
  
En aquestes fitxes de control, firmades pels participants, junt amb els fulls de resum de les accions corresponents, es presentaran cada dos mesos als servicis territorials d'Inserció i Orientació Laboral perquè siguen compulsades. Una vegada finalitzades les accions, s'hi adjuntarà un exemplar de totes elles a la sol·licitud de liquidació final per justificar les accions realitzades i els demandants atesos en cadascuna de les accions. Tot això sense perjuí del registre informàtic de les dades de manera contínua, a mesura que es desenvolupen les accions, per facilitar-ne la gestió.
  
d) Comunicar als servicis territorials d'Inserció i Orientació Laboral els resultats obtinguts mitjançant els sistemes d'avaluació dels servicis prestats, el format i les característiques bàsiques dels quals els seran facilitats.
  
e) Comunicar als servicis territorials d'Inserció i Orientació Laboral qualsevol alteració de les condicions tingudes en compte per a la concessió de la subvenció i, en tot cas, qualsevol altra ajuda pública o privada que haguera sol·licitat o obtingut per a idèntic fi, després de la data de presentació de la sol·licitud.
  
f) Facilitar, en el termini màxim de deu dies, les dades que la Direcció General d'Ocupació i Inserció Laboral requerisca per al desenvolupament i el resultat de les accions.
  
g) Indicar la condició d'acció subvencionada i el cofinançament pel Fons Social Europeu, per a la qual cosa hauran d'utilitzar el model de senyalització exterior que s'especifica en l'annex III d'aquesta ordre. L'esmentada identificació, amb les mesures adequades, s'utilitzarà també en escrits, anuncis, publicacions, tanques anunciadores i qualsevol altre tipus de suport (elèctric, informàtic o telemàtic) que s'hi referisquen.
  
h) No percebre cap quantitat dels participants en les accions.
  
i) Comunicar als servicis territorials d'Inserció i Orientació Laboral el reintegrament dels fons no utilitzats o no justificats i aportar el corresponent justificant.
  
Article 16. Seguiment i control
  
1. Correspondrà a la Direcció General d'Ocupació i Inserció Laboral, a través dels servicis territorials d'Inserció i Orientació Laboral, dur a terme la funció de control de les subvencions concedides, així com l'avaluació i el seguiment de les accions realitzades.
  
2. L'entitat col·laboradora està sotmesa a les actuacions de comprovació i seguiment que realitze la Direcció General d'Ocupació i Inserció Laboral, i, si és el cas, la Inspecció de Treball i Seguretat Social. Igualment està sotmesa a les accions de control financer que puga realitzar la Intervenció General, el Tribunal de Comptes i les que es puguen efectuar per la Comissió i el Tribunal de Comptes de la Unió Europea.
  
Article 17. Minoració i resolució de les subvencions concedides
  
1. Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per unes altres administracions o ens públics o privats, podrà donar lloc a la modificació de la resolució de concessió.
  
2. Pertocarà el reintegrament de les quantitats percebudes i l'exigència de l'interés de demora des del moment del pagament de la subvenció, en els casos següents:
  
a) Incomplir l'obligació de justificar la realització de l'activitat.
  
b) Obtenir la subvenció sense reunir les condicions requerides per a això.
  
c) Incomplir la finalitat per a la qual la subvenció va ser concedida.
  
d) Incomplir l'entitat col·laboradora les obligacions indicades en la present Ordre.
  
3. Així mateix, correspondrà el reintegrament per part de l'entitat col·laboradora de les quantitats següents:
  
a) Les corresponents a accions no executades per causes no imputables a l'entitat col·laboradora.
  
b) Les que excedisquen del cost de l'activitat exercida.
  
c) Les que excedisquen de la quantitat que cal percebre per les accions realitzades, una vegada deduïdes d'altres subvencions o ajudes rebudes per l'entitat col·laboradora per a la mateixa finalitat.
  
4. Els supòsits previstos en aquest article donaran lloc a la incoació d'un procediment de reintegrament de l'import total o parcial de la subvenció concedida, que serà incoat per l'òrgan competent per a concedir la subvenció, a què se li posaran de manifest els fets a fi que formule les al·legacions i presente els documents o les justificacions que considere pertinents garantint-se en la tramitació del procediment a l'interessat, el seu dret al tràmit d'audiència, de conformitat amb el que establix la Disposició Transitòria Segona de la Llei 38/2003 de 17 de novembre, General de Subvencions.
  
DISPOSICIÓ TRANSITÒRIA
  
Única
  
Les accions iniciades o executades abans de l'entrada en vigor de la present Ordre es regiran per la normativa a l'empara de què van ser concedides.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana, per a l'exercici 2005.
  
Segona
  
Una vegada aprovats els pressupostos per a l'exercici 2005, i en compliment del que preveu l'article 47 del Text Refós de la Llei d'Hisenda Pública de la Generalitat Valenciana, mitjançant una ordre de la Conselleria d'Economia, Hisenda i Ocupació es donarà publicitat de les línies de subvenció i de l'import global màxim destinat per a la concessió de les ajudes. En la mateixa ordre s'hi publicaran les retribucions màximes per al personal tècnic i de suport que hagen de contractar les entitats col·laboradores per a la realització de les accions.
  
Tercera
  
En allò no previst per aquesta ordre caldrà ajustar-s'hi al que indica l'Ordre de 20 de gener de 1998, del Ministeri de Treball i Afers Socials, modificada per l'Ordre de 10 de març de 1998 (BOE de 2 d'abril), i per l'Ordre de 4 de febrer de 2000 (BOE d'11 de febrer), per la qual s'estableixen les bases reguladores per a la concessió de subvencions per a la realització d'accions d'orientació professional per a l'ocupació i l'assistència per a l'autoocupació (BOE de 23 de gener de 1998).
  
DISPOSICIONS FINALS
  
Primera
  
Es faculta la directora general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present Ordre.
  
Segona
  
La present Ordre entrarà en vigor a partir de l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que esgota la via administrativa, els interessats podran interposar-hi un recurs contenciós administratiu en el termini de dos mesos a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, un recurs de reposició davant aquest mateix òrgan en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercitar-ne, si és el cas, qualsevol altre que consideren escaient.
  
València, 30 de desembre de 2004
  
El conseller d'Economia, Hisenda i Ocupació,
  
GERARDO CAMPS DEVESA
  
Annex I
  
Accions d'Orientació Professional per a l'Ocupació i Assistència per a l'Autoocupació.
  
Objectius màxims que podran executar les entitats col·laboradores en 2005
  
ACCIONS BENEFICIARIS
  
 VALÈNCIA ALACANT CASTELLÓ TOTAL
  
Tutoria Individual 24.000 18.000 5.000 47.000
  
Autoocupació 2.008 4.891 332 6.212
  
Annex II
  
Especificacions tècniques de les Accions d'Orientació Professional per a l'Ocupació i Assistència per a l'Autoocupació.
  
Des de la Tutoria Individualitzada pot continuar-se l'atenció de forma individual o amb la participació de l'usuari en una o diverses de les accions col·lectives d'orientació per a l'ocupació, així com iniciar-se qualsevol de les accions d'assistència per a l'autoocupació.
  
Descripció general de les accions:
  
A) Procés d'orientació professional per a l'ocupació.
  
Descripció general de les accions.
  
1. Tutoria individualitzada (TI): és el procés individualitzat d'orientació professional, on tècnic i usuari acorden els passos que cal seguir per aconseguir un òptim desenvolupament de l'itinerari d'inserció professional.
  
L'objectiu és facilitar el desenvolupament dels recursos i les competències de l'usuari que li permeten identificar opcions, triar entre elles, prendre decisions per planificar actuacions i avaluar-ne els resultats de forma autònoma.
  
Els continguts de l'acció versaran en funció del perfil professional i dels requeriments del demandant d'ocupació, sobre recerca activa d'ocupació, desenvolupament dels aspectes personals per a l'ocupació i taller d'entrevista. Les sessions individuals s'espaiaran depenent de la participació de l'usuari en d'altres accions.
  
2. Desenvolupament dels Aspectes Personals per a l'Ocupació (DAPO): acció col·lectiva encaminada a incidir sobre els aspectes personals que facilitaran la posada en marxa i el manteniment d'activitats en un procés d'inserció professional.
  
L'objectiu és facilitar les actituds positives d'inserció mitjançant el desenvolupament dels recursos personals del demandant i assumir autònomament el desenvolupament i l'ajust del seu projecte personal d'inserció professional.
  
Els continguts es desenvoluparan en tres fases: cohesió i activació grupal; contrast i retroinformació, i suport a l'autonomia.
  
3. Grup de Recerca d'Ocupació (BAE-G): acció col·lectiva encaminada al fet que l'usuari adquirisca o desenvolupe tècniques i habilitats que li faciliten la recerca activa d'ocupació.
  
L'objectiu és que el demandant d'ocupació conega els instruments i adquirisca les habilitats necessàries que li possibiliten realitzar una recerca d'ocupació de forma activa, organitzada i planificada.
  
Els continguts de l'acció es desenvolupen mitjançant els mòduls següents: «Situa't»; «Com i on trobar treball» i «El circuit de selecció. Informació laboral i autoocupació».
  
4. Taller d'Entrevista (TE): acció col·lectiva adreçada a incrementar els coneixements teoricopràctics bàsics i els recursos personals dels demandants d'ocupació perquè afronten l'entrevista de treball amb més possibilitats d'èxit.
  
L'objectiu és exercitar de forma pràctica, mitjançant entrenament en grup, les habilitats, les competències i les estratègies bàsiques necessàries en una entrevista de selecció per a un lloc de treball.
  
Els continguts versaran sobre la naturalesa i la definició de l'entrevista; la preparació de l'entrevista; les preguntes en l'entrevista; les conductes o les habilitats bàsiques durant l'entrevista; els objectius de l'entrevista i els estils d'afrontar l'entrevista.
  
B) Assistència per a l'autoocupació
  
Els demandants que cal atendre en autoocupació accediran, d'acord amb els seus requeriments, bé a sessions col·lectives d'informació i motivació per a l'autoocupació, bé a una acció individual d'assessorament de projectes empresarials.
  
Descripció general de les accions.
  
1. Informació i Motivació per a l'Autoocupació (INMA): acció col·lectiva encaminada a motivar el desocupat cap a la iniciativa empresarial tot proporcionant-li la informació necessària per a dur a terme un projecte d'empresa.
  
L'objectiu és que els usuaris adquirisquen informació suficient sobre l'autoocupació com a via d'accés al mercat laboral i coneguen tots els aspectes que conflueixen en l'elaboració d'un pla de negoci.
  
Els continguts versaran sobre: «L'autoocupació»; «L'emprenedor i la idea»; «Elaboració del Pla d'Empresa» i «Les formes jurídiques, ajudes, subvencions i tràmits de constitució i posada en marxa de l'empresa.
  
2. Assessorament de Projectes Empresarials (APE): acció individual encaminada a proporcionar a emprenedors amb una idea de negoci concreta, assessorament per a l'elaboració del pla d'empresa i la posada en marxa.
  
L'objectiu és guiar l'emprenedor en l'elaboració del seu projecte empresarial, donar-li-hi suport i assessorar-lo en els aspectes que presenten majors dificultats.
  
Els continguts versaran sobre l'estudi de mercat i pla de màrqueting, el pla de producció, el pla econòmic financer i l'elecció de la forma jurídica de l'empresa.